เริ่มมีลุ้นลูบคมตลาดทุน
ล่าสุดวานนี้ดูเหมือนพล.อ.ประยุทธ์ จันทร์โอชา นายกรัฐมนตรี จะเห็นด้วยกับกาสิโนแล้วล่ะ
25 มิ.ย. 2558

ธนะชัย ณ นคร
 
ล่าสุดวานนี้ดูเหมือนพล.อ.ประยุทธ์ จันทร์โอชา นายกรัฐมนตรี จะเห็นด้วยกับกาสิโนแล้วล่ะ
เพียงแต่บอกว่า อาจดำเนินการได้ในรูปแบบ Entertainment Complex รับลูกค้าเฉพาะชาวต่างชาติ ส่วนที่จะเปิดให้คนไทยเข้าไปเล่น (การพนัน) นั้น อย่ามาหวัง
พูดเปิดทางมาแบบนี้ทำให้คนหนุนค่อยเดินหน้าได้สะดวกหน่อย
ทว่า เงื่อนของของนายกรัฐมนตรีที่กำหนดออกมาในเบื้องต้น ให้ทางสภาปฎิรูปแห่งชาติ (สปช.) ไปศึกษามา
ข้อดี-ข้อเสียเป็นอย่างไร
รายได้จะเข้ามามากแค่ไหน และให้ดูตัวอย่างของสิงคโปร์ที่มี Entertainment Complex ทำให้มีรายได้เข้าประเทศ
ส่วนพล.ต.อ.สมยศ พุ่มพันธุ์ม่วงผบ.ตร.นั้นก็ให้เงียบๆ อยู่เฉยๆ ไป
เพราะไม่ใช่หน้าที่ ผบ.ตร.
เข้าใจว่า ท่านนายกฯ เปิดมาแบบนี้ ก็คงจะเห็นปัญหาแล้วล่ะว่า ตอนนี้ประเทศไทยเรามีปัญหาเรื่องรายได้ จึงพยายามเพิ่มช่องทางในการหารายได้ในช่วงที่เศรษฐกิจขาลง
เราคงจะพึ่งรายได้จากเพียงไม่กี่ช่องทางไม่ได้
จุดแข็ง หรือจุดขายด้านการท่องเที่ยวที่มีอยู่อาจไม่เพียงพอ หรือไม่ได้รองรับนักท่องเที่ยวทุกกลุ่ม
ส่วนกลุ่มบุคคลที่ไม่เห็นด้วย นั่นก็เป็นหน้าที่ของ สปช.และรัฐบาล (หากสนับสนุน) ที่จะต้องไปทำความเข้าใจว่า เพราะเหตุใดเราจึงต้องมีรูปแบบ Entertainment Complex
เราต้องยอมรับความเป็นจริงในสังคมไทยว่ามีบ่อนการพนัน
สนามมวย (ไทย) ทุกวันนี้ ต่างก็เข้าไปเล่นการพนันกันทั้งนั้น
ชูมือ ชูนิ้ว ต่อรองราคาว่ากันไปตามแต่ละยก แถมยังมีการส่งซิกไปยังผู้ชมทางบ้านด้วย (กรณีถ่ายทอดสด) ว่าราคาในสนามตอนนี้เป็นอย่างไร
สนามมวยหลายแห่ง ก็มีนักท่องเที่ยวชาวต่างชาติเข้าไปชมมวยไทย และพวกเขาก็เห็นว่าคนไทยเข้าไปเล่นการพนันกันสนุกสนาน ก็ถ่ายรูปกันมาให้ดูว่าเขาชูนิ้วต่อรองราคากัน
สนามม้าที่มีการแข่งขันม้ากันทุกวันนี้ ส่วนใหญ่ก็เข้าไปเล่นการพนัน
หรือเขาเรียกกัน “แทงม้า” นั่นแหละ
มีน้อยมากที่จะเข้าไปดูว่าเขาแข่งขันม้ากันอย่างไร หรืออาจไม่มีเลย
บ่อนไก่ นี่ก็มีอยู่เกือบทั่วประเทศ
หลายคนไม่ทำงานอะไรหรอก เอาแต่เลี้ยงไก่ และเล่นการพนันไก่ชนกันเป็นอาชีพ ซื้อขายไก่ชนกันไปด้วย จนเป็นวิถีชีวิตอันปกติ และเกิดขึ้นมานานแล้วในสังคมไทย
หวยใต้ดินแบบ 2 ตัว 3 ตัว อย่าบอกนะว่าคุณหรือคนใกล้ตัวไม่เคยเล่น
เรื่องหวยใต้ดินนี่ก็เป็นเรื่องที่เกิดขึ้นมานานมากๆ แล้วในสังคมไทยเช่นกัน จนทุกคนมองว่ามันเป็นเรื่องปกติ เพราะเราเกิดมา ก็เจอเรื่องนี้แล้ว และเจอมาตลอด
เจอจนเคยชินเป็นปกติครับ
หลายคนที่เล่นหวยใต้ดิน แต่ออกมาค้านเรื่องกาสิโน ผมก็ได้แต่ส่ายหน้า
การพนันฟุตบอล ก็มีโต๊ะรับแทงอยู่ทุกจังหวัดทั่วประเทศ ทางออนไลน์ก็มี ส่งออเดอร์ไปต่างประเทศ
กลับมาเรื่อง Entertainment Complex
ส่วนตัวนั้นไม่ชอบเล่นการพนัน หวยก็ไม่เอา และเข้าวัดตามโอกาส หรือวันสำคัญทางศาสนา
แต่ก็ชอบเข้ากาสิโนครับหากมีโอกาส  คือ ชอบเข้าไปดูบรรยากาศภายใน เช่น กาสิโนในประเทศเพื่อนบ้าน หรือของสิงคโปร์ และมาเก๊า
คนที่เข้าไปนั้น เขาควบคุมตั้งแต่การแต่งตัวเลยนะ
ประเภทลากแตะ ใส่ขาสั้น หรือดูแล้วแต่งตัวไม่เรียบร้อย ทางเจ้าหน้าที่เขากันไม่ให้เข้าไปหรอก แม้ว่าจะกำเงินเข้าไปมากเท่าไหร่ก็ตาม
คนที่เข้าไปเล่น ส่วนใหญ่จะเป็นขาประจำ
ส่วนลูกค้าขาจรก็มีบ้าง ส่วนใหญ่ไปโยก Slot Machine แลกเงินมา 200-300 บาท หากเขาเล่นหมด ก็คือ หมด แล้วก็เดินออก คงแบบว่าพอสนุกๆ
ผมเชื่อว่าที่พล.อ.ประยุทธ์ ออกมาพูดเรื่อง Entertainment Complex ก็น่าจะมีข้อมูลอยู่ในมือบ้างแล้ว
ผลการศึกษาก็น่าจะทำกันออกมาแล้ว
หรือมีอยู่แล้วในระดับหนึ่ง
ประเทศไทยมีหลายเรื่องครับที่ทำให้วัฒนธรรม และศีลธรรมอันดีงามต้องเสื่อมเสีย แต่ถูกมองข้ามไปเพราะเราเห็นหรือสัมผัสมันจนเคยชิน
แต่ไม่น่าใช่กาสิโนหรอก
 